Maha Vajiralongkorn

Maha Vajiralongkorn Bodindradebayavarangkun (født 1953) er Thailands konge. Han er sønn av avdøde kong Bhumibol Adulyadej og dronning Sirikit. Etter farens død på 13. oktober 2016 ba kronprinsen om at hans overtakelse av tronen skulle utsettes, fordi han trengte tid for å forberede seg på å bli proklamert som ny konge, ifølge Thailands statsminister og sjef for militærdiktaturet, Prayut Chan-o-cha. Han aksepterte invitasjonen til å bli konge 1. desember 2016 som Rama X.

 Frykt som strategi 
Vajiralongkorn er er en fryktet konge i Thailand. Siden før han ble konge har han benyttet frykt som strategi for å omorganisere makt og kontrollere sine undersåtter. Etter at han overtok tronen har han, ifølge professor i antropologi og forfatter Claudio Sopranzetti, satt styring med frykt i system. Demokratiaktivist Panusaya Sithijirawattanakul skapte historie da hun leste opp offentlig et dokument med ti krav for å redusere Vajiralongkorns makt, og uttalte til BBC at «det var en frykt som lurte inni meg, en dyp frykt for konsekvensene».From Love to Fear av Claudio Sopranzetti, kapittel 6 i Chachavalpongpun, side 205-225

Som prins ble han, ifølge journalist Andrew MacGregor Marshall, jevnlig sett sammen med «sterke menn» som tjente seg rike på en sammensveising av kriminalitet, politikk og forretninger. Thailandere begynte derfor å kalle ham for «Sia-O», en kombinasjon av ordet for thai-kinesisk gangster og den sjette stavelsen i hans kongelige tittel. Også den thailandske eliten fryktet at han kom til å bli en farlig og useriøs monark, en som kunne velte arvet rikdom og makt for de av dem som var uheldige nok til å gjøre ham sint. De var dessuten rasende på hans vane med å drive rov på døtrene deres. Han var beryktet for innkalle attraktive unge kvinner fra familier med svært høy sosial status til slottet, noe som gjorde at mange slike familier sendte døtrene sine til utdanning i utlandet for å unnslippe oppmerksomheten hans. I hvilken grad det skjedde er uklart.A Kingdom in Crisis av Andrew MacGregor Marshall, kapittel 9, side 137-138

 Utdanning 
Etter å ha gått på slottets skole i Bangkok, reiste han da han var 13 år gammel til Storbritannia for å gå King’s Mead School i Seaford i East Sussex. Deretter studerte han ved Royal Military College i Duntroon i Australia, der han avsluttet i 1975.

 Familie 
Han er det nesteldste barnet (og eldste sønn) av Bhumibol Adulayadej og Sirikit. Han ble utnevnt til kronprins i 1972. 

Han ble gift med sin kusine Luang Somsawalee Kityakara i 1977 og er med henne far til prinsesse Bajrakitiyabha (født 1978). Deres forhold kjølnet, og han var kjæreste med skuespilleren Yuvadhida Polpraserth fra slutten av 1970-årene. Med henne har han fire sønner og en datter. Han ble skilt fra sin første kone i 1993, etter at hun hadde nektet skilsmisse i lang tid. 

Han giftet seg med Yuvadhida Polpraserth i 1994. Han skilte seg fra henne i 1996, og giftet seg i 2001 med Srirasmi Suwadee.  I 2014 fratok han henne alle kongelige titler og bannlyste henne fra slottet. Sammen med henne har en sønn, Dipangkorn Rasmijoti (født 2005). I mai 2019 giftet han seg med Suthida Vajiralongkorn.

 Prinsessegemalinne, elskerinner, og hund med militær grad 

Fra 2010 sirkulerte det en video på nett der han feiret bursdagen til daværende prinsessegemalinne Srirasmi i 2001. (I media er det ofte feilrapportert at dette var en feiring av bursdagen til hunden Fufu). I videoen kan man se en kakespisende Srirasmi toppløs og liggende på gulvet. USAs tidligere ambassadør til Thailand, Ralph L. Boyce, bekreftet at hunden hadde blitt tildelt graden luftssjefsmarskalk, en høyere rang i Thailands flyvåpen.

Vajiralongkorn bodde tidligere for det meste i Tyskland, og det sirkulerte en video av ham som 64-åring vandrende rundt i et kjøpesenter i München med sin elskerinne. Han var iført jeans og magetopp, og på magen hadde han midlertidige tatoveringer.

 Protester 
Under demonstrasjonene i 2020 stilte demonstranter spørsmål ved kongens rolle. Han bodde stort sett i Tyskland og levde et bisart liv. Offentlige protestuttrykk mot kongefamilien var noe helt nytt i Thailand. Kongen ble hånet som «Fyrst Voldemort», skurken fra Harry Potter-bokserien. Demonstrantene i Bangkok parodierte en scene som fant sted på München lufthavn i juli 2016, der kongen, iført en kort undertrøye og jeans med tatoverte overarmer, tok imot en hilsen fra sine luftforsvarsoffiserer. Han bar sin nye hvite puddel og kunne derfor ikke hilse selv. Demonstrantene krevde at den nye grunnlovsbestemmelsen som tillater kongen å utøve sin makt selv når han er utenfor Thailand og ikke har utnevnt en regent, skulle oppheves. Vajiralongkorn og hoffet hans forlot luksushotellet i Bayern, der han hadde bodd under koronaviruskrisen, og returnerte til Thailand i oktober 2020. Det ble i anledning av 47-årsjubileet for studentopprøret i 1973 beordret arrestasjon av opposisjonsmedlemmer. Den 15. oktober 2020 ble det erklært unntakstilstand. Den 22 år gamle studentlederen Panusaya Sithijirawattanakul ble arrestert. Netiporn Sanesangkhom, en student som hadde vært under varetekt eller varetektslover siden januar 2020, anklaget for majestetsfornærmelse, døde i mai 2024 etter en sultestreik, og etter at hennes søknad om kausjon ble avvist. I august 2024 utnevnte Vajiralongkorn Paetongtarn Shinawatra (datteren til tidligere statsminister Thaksin Shinawatra) til statsminister.

 Referanser 

 Litteratur 



Kategori:Kongelige thailendere
Kategori:Personer fra Bangkok